b'\n_START_ARTICLE_\nAndronik III. Paleolog\n_START_SECTION_\n\xc5\xbdivljenjepis\n_START_PARAGRAPH_\nNa prestol je pri\xc5\xa1el med dr\xc5\xbeavljansko vojno po zmagi nad svojim starim o\xc4\x8detom Andronikom II.. Po prihodu na oblast se je ukvarjal predvsem z vojskovanjem in lovom, dr\xc5\xbeavo pa je vodil njegov veliki domestik Ivan Kantakuzen. _NEWLINE_S svakom Mihaelom Asenom III. Bolgarskim je sklenil zavezni\xc5\xa1tvo proti Srbom. Zavezni\xc5\xa1tvo se je razdrlo, ko so Srbi leta 1330 v bitki pri Kjustendilu  porazili bolgarsko vojsko \xc5\xa1e preden se je zdru\xc5\xbeila z bizantinsko. Andronik je kasneje poskusil  osvojiti bolgarsko Trakijo, vendar mu to ni uspelo, ker ga je pri Rusokastronu porazil Asenov naslednik Ivan Aleksander. Premirje z Bolgari je sklenil \xc5\xa1ele potem, ko jim je odstopil veliko ozemlja in svojo h\xc4\x8derko Ireno poro\xc4\x8dil z bolgarskim princem Mihaelom Asenom. _NEWLINE_V naslednjih letih je postopoma izgubljal oblast tudi v Anatoliji. Osmanski sultan Orhan I. ga je 19. in 11. junija 1329 porazil v bitki pri Pelekanu, leta 1331 zavzel Nikejo in leta 1337 \xc5\xa1e Nikomedijo. Po teh porazih je v bizantinskih rokah ostala samo \xc5\xa1e Filadelfija in nekaj pristani\xc5\xa1\xc4\x8d na anatolski obali Egejskega morja. Andronik je \xc5\xbee pred tem leta 1329 osvojil otoka Lesbos in Kios, ki sta bila v posesti Benedetta III. Zaccaria, in leta 1334 Fokeo, ki je bila v posesti Genove\xc5\xbeanov, kar pa ni zaustavilo prodiranja Osmanov._NEWLINE_Srbski vladar Stefan Uro\xc5\xa1 IV. Du\xc5\xa1an je medtem \xc5\xa1iril ozemlje svoje dr\xc5\xbeave v bizantinsko Makedonijo in okoli leta 1334 zasedel Ohrid, Prilep, Kastorijo, Strumico in Voden. Osvajanja mu je olaj\xc5\xa1al solunski guverner Sirgijan Paleolog, ki je prestopil na njegovo stran. Srbi so pod Sirgijanovim vodstvom prodrli do Soluna, kjer so Sirgijana izdali in ubili. Njegova smrt je v srbski vojski povzro\xc4\x87ila zmedo in Stefan Du\xc5\xa1an in Andronik sta avgust leta 1334 sklenila premirje, s katerim je Andronik dobil nazaj tisti del makedonskega ozemlja, ki ga je osvojil Sirgijan._NEWLINE_Androniku III. je kljub te\xc5\xbeavam uspel izkoristiti nasledstveno krizo v kne\xc5\xbeevinah Tesaliji in Epirju in raz\xc5\xa1iriti bizantinsko oblast v Tesalijo (1333) in Epir (1337). _NEWLINE_Andronik III. je reorganiziral bizantinsko vojno mornarico, ki je imela leta 1332 samo deset ladij, in reformiral sodstvo, tako da je ustanovil skupino \xc5\xa1tirih tako imenovanih generalnih rimskih sodnikov. Za njegovo vladavino bi lahko rekli, da se je kon\xc4\x8dala tik pred tem, ko je stanje v Bizantinskem cesarstvu postalo nevzdr\xc5\xbeno. Andronik je bil kljub \xc5\xa1tevilnim voja\xc5\xa1kim porazom proti Bolgarom, Srbom in Osmanom dejaven vladar s sposobno dr\xc5\xbeavno upravo, ki je bil bli\xc5\xbee ponovni vzpostavitvi bizantinske oblasti na gr\xc5\xa1kem polotoku kot njegovi predhodniki.   _NEWLINE_Muslimanski popotnik Ibn Batuta, ki je obiskal Konstantinopel proti koncu leta 1332, v svojih spomnih omenja, da se je sre\xc4\x8dal z Andronikom. Njegovega sre\xc4\x8danja bizantinski viri ne omenjajo. _NEWLINE_Umrl je leta 1341, star 44 let. Nekaj mesecev po njegov smrti je oblast v dr\xc5\xbeavi prevzel Ivan Kantakuzen, Andronikov prvi minister, prijatelj in ragent za njegovega mladoletnega sina Ivana V. Paleologa, kar je spro\xc5\xbeilo uni\xc4\x8dujo\xc4\x8do sedemletno dr\xc5\xbeavljanjsko vojno.\n_START_SECTION_\nZapu\xc5\xa1\xc4\x8dina\n_START_PARAGRAPH_\nBizantinsko cesarstvo je bilo med Andronikovim vladanjem zelo blizu ponovni vzpostavitvi oblasti na Balkanu, ki jo je izgubilo po \xc4\x8detrti kri\xc5\xbearski vojni. Cesarstvo je bilo kljub energi\xc4\x8dnemu vodstvu pre\xc5\xa1ibko, da bi porazilo svoje nasprotnike v Anatoliji, Bolgariji in Srbiji. Izgubilo je \xc5\xa1e zadnje ostanke ozemelj v Anatoliji in omogo\xc4\x8dilo prodor Osmanov v Evropo, na Balkanu pa ni moglo prepre\xc4\x8diti nastanka Srbskega cesarstva. Po njegovi smrti je postalo stanje v cesarstvu nevzdr\xc5\xbeno, kar je povzro\xc4\x8dilo sedemletno dr\xc5\xbeavljanjsko vojno, ki je potro\xc5\xa1ila \xc5\xa1e tiste vire, ki so bili na razpolago ob Andronikovi smrti.'